རྡོར་སེམས་ཐུགས་ཀྱི་མེ་ལོང་ལས༔ རྡོ་རྗེ་སེམས་དཔའི་གསེང་ལམ་གྱི་སྒྲུབ་པ་རྩ་གསུམ་སྲོག་སྒྲུབ་བཞུགས་སོ༔ ༔

ྈྃ༔ ༔྅྅྅྅྅྅ རང་བྱུང་ཡེ་ཤེས་ལྷ་ལ་ཕྱག་འཚལ་ལོ༔ ཀུན་གཞི་ངོ་བོ་ལྷ་ཡི་རང་བཞིན་ཏེ༔ གདོད་ནས་རང་ལ་གནས་པ་རང་གསལ་གདབ༔
ཟུང་འཇུག་ཡེ་ཡིན་ཀློང་ནས་རང་བྱུང་འདི༔ ལྷ་སྲས་ཐུགས་ལ་ཐིམ་ཞིག་ས་མ་ཡཱ༔ དེ་ཡང་དུས་གསུམ་སངས་རྒྱས་ཐམས་ཅད་ཀྱི་གསང་བའི་ཉེ་ལམ༔ མ་མོ་མཁའ་
འགྲོ་ཐམས་ཅད་ཀྱི་སྙིང་ཁྲག་གི་དྭངས་མ༔ བདག་འདྲ་པདྨ་འབྱུང་གནས་ཀྱི་ཐུགས་ཏིག༔ ཨོ་རྒྱན་མཁའ་འགྲོའི་གསང་མཛོད་ཀྱི་བཅུད་ཕྱུང་པ༔ རྡོ་རྗེ་སེམས་དཔའི་
ཞལ་མཐོང་གི་སྒྲུབ་པ་འདི་ལ་གསུམ་སྟེ༔ དང་པོ་ཕྱི་ཚོགས་ཞིང་མདུན་བསྐྱེད་ཀྱི་ཚུལ་དུ་བསྒྲུབ་པ༔ ནང་བདག་བསྐྱེད་རང་ལུས་ལྷ་སྐུར་བསྒྲུབ་པ༔ གསང་བ་རྩ་

ྈྃ༔ ༔ཁམས་རླུང་གསུམ་རིག་པ་ཡེ་ཤེས་ཀྱི་སྐུར་སྒྲུབ་པ་དང་གསུམ་མོ༔ དང་པོ་ནི༔ རང་ལུས་ཐ་མལ་དུ་གསལ་བའི་མདུན་གྱི་ནམ་མཁར་འཇའ་འོད་
སྣ་ལྔ་འཁྲུགས་པའི་དབུས་ནས༔ ཆོས་ལོངས་སྤྲུལ་གསུམ་གྱི་ལྷ་ཚོགས་རྣམས་བསྐྱེད་པ་ནི༔ སྐྱབས་འགྲོ་དང་སེམས་བསྐྱེད་སྔོན་དུ་བཏང་ལ༔ ཁྲུས་དང་ཡིག་བརྒྱའི་
བཟླས་པ་བྱ༔ གསོ་སྦྱོང་བླངས་ཤིང་བག་ཡོད་ཀྱི་སེམས་དང་ལྡན་པར་བྱ༔ དེ་ནས་མདུན་བསྐྱེད་བསྒོམ་ཞིང་ཕྱག་དང་མཎྜལ་དང་༔ ལུས་ངག་ཡིད་གསུམ་གྱི་སྒྲིབ་
སྦྱོང་བྱ་བ་ནི༔ ཧཱུྃ༔ སྤྱི་གཙུག་ཐད་མཉམ་མདུན་གྱི་ནམ་མཁའི་དབུས༔ རིན་ཆེན་ལས་གྲུབ་གཞལ་ཡས་ཁང་ཆེན་ནི༔ གྲུ་བཞི་སྒོ་བཞི་རྟ་བབས་མཚན་ཉིད་ལྡན༔

འདོད་སྣམ་ཕ་གུ་དྲྭ་བ་དྲྭ་ཕྱེད་སྤྲས༔ ཡེ་ཤེས་ལྔ་ལྡན་འཇའ་གུར་འཁྱིལ་བའི་ནང་༔ ཆུ་གཙང་སྙོགས་མེད་ཡིད་འོང་དྭངས་མའི་དབུས༔ པད་སྡོང་ལོ་འདབ་ཟེའུ་འབྲུ་རྒྱས་པའི་སྟེང་༔ འཇའ་འོད་ལྔ་ལྡན་
ཁོར་ཡུག་དྲྭ་བར་སྦྲེལ༔ ཆུ་བྱ་ཡིད་འོང་སྐད་སྙན་སྒྲོག་པའི་དབུས༔ ཉི་ཟླ་ཐབས་ཤེས་གདན་སྟེང་འཇའ་འོད་ཀློང་༔ རྩ་བའི་བླ་མ་ཐུབ་པའི་དབང་པོ་ནི༔ ཞལ་གཅིག་ཕྱག་གཉིས་བཙོ་མ་གསེར་གྱི་
མདོག༔ ས་གནོན་མཉམ་གཞག་མཚན་དཔེའི་འོད་ཟེར་འཁྲུག༔ གཙུག་ཏོར་མཛོད་སྤུར་འོད་ཀྱི་གོང་བུ་འཁྱིལ༔ ཆོས་གོས་དམར་པོ་དྲྭ་བས་ལེགས་སྤྲས་གསོལ༔ རྡོ་རྗེ་སྐྱིལ་ཀྲུང་ཏིང་འཛིན་ངང་ལ་
བཞུགས༔ གཡས་སུ་སངས་རྒྱས་རྣམ་སྣང་མར་མེ་མཛད༔ སྐུ་མདོག་དམར་པོ་ཆོས་འཆད་ཕྱག་རྒྱ་མཛད༔ ཆོས་གོས་གསུམ་གསོལ་གཙུག་ཏོར་ཕྱག་ཞབས་ལ༔ མཚན་དཔེས་གཟི་བརྗིད་འཇའ་འོད་
སྣ་ལྔ་འཁྲུག༔ མི་འགྱུར་རྡོ་རྗེའི་སྐྱིལ་ཀྲུང་གདན་ལ་བཞུགས༔ གཡོན་དུ་མི་ཕམ་མགོན་པོ་གསེར་གྱི་མདོག༔ གཡས་གཡོན་ཕྱག་གཉིས་ཨུཏྤལ་པདྨའི་སྟེང་༔ རིན་ཆེན་སྤྱི་བླུགས་ལེགས་བསྣམས་
ཆོས་འཆད་མཛད༔ མཚན་དཔེས་ཆོས་གོས་འོད་ཀློང་སྐྱིལ་ཀྲུང་བཞུགས༔ རྒྱབ་ཏུ་ཤེས་རབ་མཐར་ཕྱིན་ཡུམ་ཆེན་མོ༔ སྐུ་མདོག་སེར་མོ་ཞལ་གཅིག་ཕྱག་བཞི་མ༔ ཐལ་སྦྱར་ལྷག་མ་རྡོ་རྗེ་གླེགས་

ྈྃ༔ ༔བམ་འཛིན༔ དབུ་རྒྱན་ལ་སོགས་མཚན་དཔེས་སྐུ་ལ་བརྒྱན༔ དར་དང་ལྷབ་ལྷུབ་སྐྱིལ་ཀྲུང་གདན་ལ་བཞུགས༔ མདུན་དུ་སངས་རྒྱས་ཀུན་གྱི་སྲས་གཅིག་པུ༔ མཚོ་སྐྱེས་རྡོ་རྗེ་
ཞལ་གཅིག་ཕྱག་གཉིས་པ༔ སྐུ་མདོག་དཀར་དམར་རྡོ་རྗེ་དྲིལ་བུ་འཛིན༔ རལ་པའི་ཅོད་པན་ཐོད་པའི་ཕྲེང་བས་བརྒྱན༔ ཕྱི་ནང་གསང་བའི་རྒྱན་དང་ན་བཟའ་སྤྲས༔ པད་སྡོང་ཟེའུ་འབྲུའི་དབུས་ན་སྐྱིལ་
ཀྲུང་བཞུགས༔ ཕྱི་རིམ་པདྨ་འདབ་བཞིའི་གདན་སྟེང་དུ༔ མདུན་གྱི་འཇམ་དབྱངས་དཔའ་བོ་སྐུ་མདོག་སེར༔ ཞལ་གཅིག་ཕྱག་གཉིས་ཨུཏྤལ་པདྨའི་སྟེང་༔ ཤེས་རབ་རལ་གྲི་གླེགས་བམ་པོ་ཏི་
བསྣམས༔ པད་ཟླའི་གདན་ལ་བཞེངས་པའི་སྟབས་ཀྱིས་བཞུགས༔ གཡས་སུ་འཕགས་པ་འཇིག་རྟེན་དབང་ཕྱུག་དཀར༔ ཕྱག་གཉིས་པདྨའི་ཡུ་བ་ལེགས་བསྣམས་ནས༔ མཆོག་སྦྱིན་ཐུགས་ཁར་
གཡོན་གདེང་བཞེངས་སྟབས་བཞུགས༔ རྒྱབ་ཏུ་རྗེ་བཙུན་སྒྲོལ་མ་སྐུ་མདོག་ལྗང་༔ སྐེད་ཕྲ་ནུ་འབུར་དར་དང་རིན་ཆེན་སྤྲས༔ ཤེལ་ཕྲེང་ཨུཏྤལ་ཆོས་འཆད་ཕྱག་རྒྱ་མཛད་༔ པད་ཟླའི་གདན་ལ་ཞབས་
གཉིས་བཞེངས་སྟབས་བཞུགས༔ གཡོན་དུ་ཕྱག་ན་རྡོ་རྗེ་གསང་བའི་བདག༔ སྐུ་མདོག་སྔོན་མོ་རྡོ་རྗེ་དྲིལ་བུ་བསྣམས༔ དར་དང་རིན་ཆེན་སྣ་ཚོགས་རྒྱན་གྱིས་སྤྲས༔ ཕྱག་གཉིས་བསྣོལ་ཏེ་པད་ཟླའི་

གདན་ལ་བཞེངས༔ ཐམས་ཅད་སྤྲུལ་སྐུའི་རྒྱན་དང་ཆ་ལུགས་རྫོགས༔ ཕྱིའི་ཁོར་ཡུག་འཇའ་འོད་དངོས་རྣམས་ལ༔ སངས་རྒྱས་སོ་ལྔ་གནས་བརྟན་བཅུ་དྲུག་སོགས༔ སྤྲུལ་སྐུའི་ལྷ་ཚོགས་འགྲོ་བའི་
དོན་ལ་བཞུགས༔ དེ་སྟེང་ལྔ་ལྡན་འོད་ལྔའི་ཚོམ་བུའི་ཀློང་༔ སེང་གེ་གླང་ཆེན་རྟ་མཆོག་རྨ་བྱ་དང༔ ཤང་ཤང་པདྨ་ཉི་ཟླའི་གདན་སྟེང་དུ༔ དབུས་སུ་རྣམ་སྣང་རྡོ་རྗེ་སྐུ་མདོག་དཀར༔ ཕྱག་གཉིས་
མཉམ་གཞག་སྟེང་ན་ལྷུང་བཟེད་བསྣམས༔ ལོངས་སྐུའི་རྒྱན་དང་ན་བཟའ་ལྷབ་ལྷུབ་མཛེས༔ སྤྱི་གཙུག་དྲུག་པ་རྡོ་རྗེ་འཆང་ཆེན་བཞུགས༔ མཐའ་སྐོར་རང་རང་གདན་ལ་རིགས་ལྔ་ནི༔ རྡོར་སེམས་
རིན་འབྱུང་སྣང་མཐའ་དོན་གྲུབ་རྣམས༔ ཡུམ་དང་གཉིས་མེད་འོད་ཁྱིམ་ཀློང་ན་བཞུགས༔ ཕྱི་ཁྱམས་ཞི་ཁྲོ་དྷཱ་ཀི་སྲུང་མའི་ཚོགས༔ ཚོམ་བུ་འོད་ལྔའི་ཀློང་ན་ལྷམ་མེར་བཞུགས༔ དེ་སྟེང་ཐིག་ལེ་མཐིང་
གསལ་འོད་ལྔའི་ཀློང་༔ ཀུན་བཟང་རིག་པའི་ཡེ་ཤེས་སྐུ་མདོག་མཐིང་༔ སྐྱིལ་ཀྲུང་མཉམ་གཞག་དབྱིངས་རིག་ངང་དུ་གསལ༔ ཀུན་ཀྱང་གཅིག་འོད་གཅིག་ཕོག་གསལ་བར་བསྒོམ༔ དེ་ནས་ཕལ་
ཆེར་མདོ་ལས་གསུངས་པ་ཡི༔ ཡན་ལག་བདུན་པ་མཎྜལ་དག་ལ་འབད༔ ནཱ་གརྫུ་ནས་མཛད་པའི་ཐུབ་བསྟོད་དང་༔ སངས་རྒྱས་སོ་ལྔའི་ཕྱག་འཚལ་བསྟོད་པ་དང་༔ མཚན་བརྗོད་ཕྱག་འཚལ་ཉེར་

ྈྃ༔ ༔གཅིག་སྟོབས་ཆེན་གཟུངས༔ ལེགས་མིན་ཀ་རའི་པོ་བསྟོད་ལ་སོགས་དང་༔ སྒྱུ་འཕྲུལ་བསྐང་བཤགས་ཡི་གེ་བརྒྱ་པ་དང་༔ ཏིང་འཛིན་ལྟ་བའི་ཀློང་བཤགས་བསྒྲུབ་སྟེ་འབད༔
སྡིག་སྒྲིབ་དག་པའི་རྟགས་རྣམས་འབྱུང་བར་ངེས་༔ ལོ་ཟླའི་བར་དུ་མ་ཡེངས་འབད་དེ་བསྒྲུབ༔ རྒྱུན་དུ་འབད་ན་ཚད་མེད་སྡིག་པ་བྱང་༔ ལུས་ངག་ཕྱག་དང་ཡིག་བརྒྱ་མཎྜལ་འབུལ༔ གསོ་སྦྱོང་བྱ་
ཞིང་ཚོགས་བཤགས་སྦྱིན་པ་བཏང་༔ བསྔོ་སྨོན་རྣམ་དག་རྒྱ་ཆེན་བཏབ་པར་བྱ༔ ཆེ་འདོད་ཁེངས་གྲགས་འདུ་འཛིན་དབང་མ་བཏང་༔ ས་མ་ཡཱ༔ རྒྱ་རྒྱ་རྒྱ༔ དེ་ནས་ནང་སྒྲུབ་རང་ལུགས་ལྷ་སྐུར་
བསྒྲུབ་པ་ནི༔ དབེན་པའི་གནས་སུ་མཚམས་ལེགས་པར་བཅད་ལ༔ བདེ་བའི་གནས་སུ་ལུས་གནད་ལེགས་པར་འདུག་ལ༔ བླ་མ་ཡི་དམ་མཁའ་འགྲོ་ལ་མཆོད་པ་དང་༔ གཏོར་ཚོགས་རྒྱ་ཆེན་པོ་
བཤམས་ལ༔ ཕྱི་ནང་གསང་བའི་གཡེངས་བ་སྤངས་ཏེ༔ སྲུང་འཁོར་བསྒོམ་ཞིང་ལྟ་བའི་མཚམས་གཅོད་བྱ་བ་ནི༔ ཧཱུྃ༔ ཀུན་ཁྱབ་རང་རིག་ལྷ་ཡི་སྐུ༔ གཉིས་སྣང་འཛིན་མེད་ངོ་བོ་ལ༔ ལྷ་དང་
འདྲེ་ཞེས་མིང་མ་གྲུབ༔ ཡེ་གྲོལ་ཀློང་དུ་ཡེ་མཚམས་བཅད༔ ཨོཾ་ཡིག་དཀར་པོའི་སྤྲོ་བསྡུས་ལས༔ སྣང་ཡུལ་དངོས་པོའི་མཚོན་ཆར་གྱུར༔ རྩེ་མོ་ཕྱིར་བསྟན་ལུ་གུ་རྒྱུད༔ འཁོར་ལོ་ཆེན་པོའི་ངོ་

བོར་གསལ༔ བྷྲཱུཾ་ཙཀྲ་མཎྜལ་བྷྲཱུཾ༔ ཨ་ཡིག་དམར་པོའི་སྤྲོ་བསྡུ་ལས༔ ཡིག་འབྲུའི་འོད་ཟེར་སྐར་ལྟར་འཁྲུག༔ འཇའ་ཐིག་ཚོམ་བུ་ཟེར་ཐག་སྦྲེལ༔ མི་ཤིགས་སྲ་བརྟན་འོད་ཁྱིམ་གྱུར༔ ཨོཾ་ཏིཥྛ་བཛྲ་
ཨཱ༔ ཧཱུྃ་ཡིག་སྔོན་པོའི་སྤྲོ་བསྡུ་ལས༔ ཐིག་ལེ་ཟླུམ་པོ་འོད་ཟེར་འཚེར༔ མཁའ་དབྱིངས་རྣམ་དག་ལྷུན་གྲུབ་ལ༔ འཁོར་འདས་རང་བཞིན་དབྱེར་མེད་གྱུར༔ ཨོཾ་ཨཱཿཧཱུྃ༔ དེ་ནས་ལྷའི་ཏིང་འཛིན་
ནི༔ ཧཱུྃ༔ མཐའ་བྲལ་ཀློང་ཡངས་ཆེན་པོའི་ངང་༔ དབྱིངས་རིག་སྟོང་གསལ་འོད་ཁྱིམ་དབུས༔ ཤེས་རིག་དཀར་གསལ་ཧཱུྃ་དུ་གྱུར༔ དེ་ལས་རང་ཉིད་རྡོར་སེམས་སྐུ༔ ཞལ་གཅིག་ཕྱག་གཉིས་
རྡོར་དྲིལ་བསྣམས༔ ལོངས་སྐུའི་རྒྱན་དང་ན་བཟའ་རུས་རྒྱན་གསོལ༔ ཕྱག་གཉིས་མཉམ་གཞག་རྡོ་རྗེ་སྐྱིལ་ཀྲུང་བཞུགས༔ ཡུམ་ཆེན་སྙེ་མ་སྐུ་ལ་འཁྲིལ༔ སྤྱི་མགྲིན་ཐུགས་ཁར་ཐིག་ལེ་ནི༔ དཀར་
དམར་མཐིང་ཀའི་དབུས་སུ་ཡང་༔ ཨོཾ་ཨཱཿཧཱུྃ་གི་ཡི་གེ་གསལ༔ སྤྱི་གཙུག་གུ་རུ་པདྨ་འབྱུང་༔ མཐིང་གསལ་རྡོར་དྲིལ་ཡུམ་དང་སྦྱོར༔ ཕྱི་རིམ་པདྨ་འདབ་བཞི་ལ༔ རྡོ་རྗེ་རིན་ཆེན་པདྨ་ལས༔
མཁའ་འགྲོ་སྡེ་བཞི་ཆོས་སྐྱོང་རྣམས༔ རང་རང་ཕྱག་མཚན་བཞུགས་སྟབས་གྱུར༔ ཀུན་ཀྱང་རང་རིག་རྩལ་མདངས་ཏེ༔ གཉིས་མེད་ཟུང་འཇུག་ཆེན་པོའི་ངང༔ གདོད་ནས་རང་ལ་གནས་པ་དེ༔

ྈྃ༔ ༔རང་ངོ་ཤེས་པས་རང་གསལ་ཐེབས༔ ཁྱབ་བརྡལ་ཆེན་པོར་ལྷུན་གྲུབ་པའི༔ མ་ཡེངས་རླུང་རིག་དབྱེར་མེད་ངང་༔ སྐུ་གསུམ་ཐུགས་ཀྱི་ཡི་གེ་བཟླ༔ ཨོཾ་ཨཱཿཧཱུྃ༔ སངས་རྒྱས་
ཀུན་གྱི་སྐུ་གསུང་ཐུགས༔ བྱིན་རླབས་བཅུད་བསྡུས་ཡི་གེ་གསུམ༔ སྐྱེ་འགག་གནས་གསུམ་གཞི་རྩ་བྲལ༔ ངོ་བོ་རང་བཞིན་ཐུགས་རྗེའི་གནས༔ སྐུ་དང་ཞིང་ཁམས་སྣང་བ་རྒྱས༔ སྒྲ་འོད་ཟེར་
གསུམ་རང་རྩལ་སྦྱོང་༔ གདོས་བཅས་ཕུང་པོ་འོད་དུ་གྲོལ༔ བདུན་གསུམ་ཉེར་གཅིག་བསྒྲུབས་པ་ན༔ འཇིག་རྟེན་ཚེ་འདིའི་ཞེན་པ་ཆོད༔ ཉམས་རྟོགས་བར་མ་འུར་མར་སྐྱེ༔ རྒྱུན་དུ་རི་ཁྲོད་དབེན་པ་
རུ༔ བྱ་བ་སྤངས་ཏེ་བསྒྲུབས་པ་ན༔࿙འདི་ནས་དཔེ་མགོ་མཇུག་མི་ཚང་ངོ་།། པདྨ་ང་ཡིས་ཕྱི་རབས་བསླུས༔ ཉམས་སུ་ལོངས་ཤིག་ལྷ་སྲས་རྗེ༔ གསུམ་པ་གསང་བའི་སྒྲུབ་པ་ནི༔ གུད་དུ་ཡིག་ཆུང་ཡོད་
པས་ལྟོས༔ སྙིགས་དུས་དུག་ལྔ་རགས་པའི་དུས༔ ཡུན་རིང་བསྒྲུབ་པའི་ལོང་མེད་ཅིང་༔ ལེ་ལོ་བྱ་བས་གཡེངས་པས་ན༔ པདྨའི་ཐུགས་ཏིག་ཉམས་སུ་ལོངས༔ གདམ་པ་འདི་འཕྲད་སྐལ་ལྡན་
ཀུན༔ དགོངས་པ་གསུམ་དང་མ་བྲལ་ན༔ སྐྱེས་པའི་མདའ་གཞུ་དག་དང་བཅས༔ སངས་རྒྱས་གྱུར་ཏེ་སྒྲོལ་འདྲེན་ནུས༔ བུད་མེད་དབུལ་འབངས་དག་དང་བཅས༔ སངས་རྒྱས་གྱུར་ཏེ་སྒྲོལ་འདྲེན་

ནུས༔ བྱིས་པ་རྩེ་མོ་དག་དང་བཅས༔ སངས་རྒྱས་གྱུར་ཏེ་སྒྲོལ་འདྲེན་ནུས༔ ཐབས་དང་ཤེས་རབ་གནད་དུ་བསྣུན༔ ས་མ་ཡཱ༔ རྒྱ་རྒྱ་རྒྱ༔ མ་འོངས་ཕྱི་མ་ང་ཡི་བུ༔ སྣང་བ་འུར་ཞིང་འདོད་བློ་
ཞིག༔ བྱ་སྤྱོད་ཡ་མ་ཟུང་དུ་སྟོན༔ གསང་སྔགས་ལྟ་སྒོམ་སྤྱོད་པ་རྟོགས༔ སྙིགས་མའི་འགྲོ་བའི་དཔལ་མགོན་གཅིག༔ ངེས་པར་འབྱུང་བའི་དོན་དུ་སྦས༔ སྐལ་ལྡན་དེ་དང་འཕྲད་པར་ཤོག༔ ས་
མ་ཡཱ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་ནས་སྤྲུལ་སྐུ་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་བར་སྦས་པ༔ བདག་བྱ་བཏང་གར་དབང་རྡོ་རྗེས་
རྙེད་ཅིང་ཤོག་སེར་མཁའ་འགྲོའི་བརྡའ་ཡིག་ལས་ཤེལ་ཕུག་ཏུ་དག་པར་ཕབ་པའོ།། །།

ྈྃ༔ ༔